Bayer AG

La Bayer AG ła ze una de łe prinsipałi multinasionałi farmaceùteghe de liveło mondiałe co sede a Leverkusen, in Zermània. Intrà i fàrmaghi pì raprezentativi de l'azienda ghe ze l'aspirina, uno dei fàrmaghi pì difondesti. In pì, inte el 1897, co l'isteso procedimento doparà par otegnere l'aspirina, ła ga otegnesto inte i so laboratori, partindo da ła morfina, l'eroina. Bayer ła ga anca introduzesto el fenobarbital, el prontosil e ła ciprofloxacina, el primo antibiòtego anpiamente doparà e ojeto del Prèmio Nobel del 1939 in medezina. Le so prinsipałi àree de atività łe vede prodoti farmaceùteghi umani e veterinari;  prodoti par ła sałute del consumator; prodoti chìmeghi agrìcułi e prodoti biotecnołòzeghi; połìmeri de alto vałore.

Dal 1925 al 1952 ła ga fazesto parte de ła IG Farben, ła pì granda socetà chìmega e farmaceùtega todesca e del mondo, e ła ze devegnesta de novo na società indipendente dopo del desmantełamento de IG Farben vołesto dai Liai inte ła fine de ła seconda guera mondiałe par colpa de ła so cołaborasion col rezime nazista.

Cuotada a ła Borsa de Francoforte, a ła Borsa de New York e a ła Borsa de Tokyo (finmente al 2006 anca a ła Borsa de Miłan), ła ze na conponente de l'ìndaze del marcà asionàrio Euro Stoxx 50. Ła detien anca ła propietà del club de bałon de Leverkusen, el Bayer 04 Leverkusen Fußball.

Inte el 2006 ła cronpa ła Shering, inte el 2014 ła renłeva l'atività de consumo de MSD, co marchi cofà Claritin, Coppertone e Dr. Scholl's. Inte el zugno del 2018 ła trae-sù par 63 miliardi de dòłari ła Monsanto Company, che dopo ła so fuzion, el màrchio el ze vegnesto descansełà.

 Notasion 

Altri projeti

 Linganbi foresti 

Categoria:Biochìmega